SKRIFTLIG FORESPØRGSEL E-3278/02

af Maurizio Turco (NI) til Kommissionen

(19. november 2002)

Om: Interreg III objektiv ulighed mellem programmerne Puglia (Italien)-Albanien og Albanien-Grækenland

Der er inden for Interreg III A godkendt følgende samarbejdsprogrammer:

A. Puglia (Italien)-Albanien, finansieret med 33 mio. EUR; programmet, der er en videreførelse af de allerede under Interreg II iværksatte initiativer, der blev finansieret med hele 81,5 mio. EUR, berører et samlet areal på 38 486 km2, og, ifølge Kommissionen, en befolkning på 6,2 mio. indbyggere, hvoraf 2,8 mio. bor i Italien og ca. 3,4 mio. i Albanien.

B. Grækenland-Albanien, finansieret med 90 mio. EUR, hvoraf 70,4 mio. EUR er afsat til oprettelse af en stærkt overvåget grænse mellem de to lande; programmet berører en befolkning på 1,4 mio. indbyggere, deraf 900 000 grækere og 500 000 albanere, der lever i to meget fattige regioner på hver sin side af grænsen.

Når der ses bort fra fordelingen af rater til medlemsstaterne, områdets størrelse, antallet af berørte borgere og levestandarden i de berørte områder, vedrører grænsespørgsmålet med hensyn til sikkerhed og det reelle omfang af den ulovlige indvandring fra Albanien til EU næsten udelukkende indvandringen via regionen Puglias kyststrækning.

Regionen Puglias indsats for udviklingen i Albanien har ud over fællesskabsbidragene ikke sin lige i EU. Faktisk er regionen Puglia kendt for intensiteten og kvaliteten af de institutionelle forbindelser og bidraget til udviklingen af den offentlige administration. Desuden støtter regionen Puglia sammen med institutionen Fiera del Levante (Marked for Det Østlige Middelhav) et årligt handelsmarked i Tirana. I maj 2002 blev det afholdt for fjerde gang med deltagelse af 303 aktører og 40 000 besøgende fra ud over Puglia Montenegro, Makedonien, Grækenland, Kroatien, Bosnien, Serbien, Slovenien, Bulgarien, Rumænien og Tyrkiet.

Kan Kommissionen på baggrund af ovenstående oplyse, om den ikke finder det nødvendigt at tilvejebringe redskaber til supplerende investeringer, også ud over de planlagte programmer, for at sikre en passende udvikling i Albanien, der bl.a. kan sætte en stopper for masseindvandringen til EU over Adriaterhavet og den ulovlige indvandring langs Puglias kyststrækning?

Svar afgivet på Kommissionens vegne af Michel Barnier

(9. januar 2003)

I forbindelse med de respektive bevillinger har medlemsstaterne selv foretaget den finansielle fordeling for hvert Interreg III-program, som de deltager i, og dermed også for programmerne mellem Grækenland, Italien og Albanien.

Albanien vil sammen med andre Balkanlande deltage i et nyt Interreg-program (Interreg IIIA Italien-Adriaterhavsområdet), der er under godkendelse, og som forventes at modtage et samlet EU-tilskud på 50,5 mio. EUR. Det skal anføres, at selv om de projekter, der medfinansieres i forbindelse med Interreg-programmerne, gennemføres på EU's område, skal de have en tydelig virkning for de pågældende tredjelande.

Problemerne med immigration og kriminalitet i det sydlige Adriaterhav takles også via andre aktioner i forbindelse med strukturfondsprogrammerne, bl.a. programmet Sicurezza 2000-2006 for de italienske områder under mål nr. 1 og Interreg III-programmet Archimed (Mezzogiorno og Grækenland), der er under godkendelse i Kommissionen.

Ud over bistand, der ydes via Interreg-programmerne mellem Albanien og Italien/Grækenland, vedtog Kommissionen i 2001 et landestrategipapir for Albanien (CSP). Dette dokument omfatter et flerårigt vejledende program (MIP), der i alt tildeler Albanien 143,9 mio. EUR i perioden 2002-2004 (for perioden 2001-2004 stiger beløbet til 181,4 mio. EUR). Denne bistand vil blive ydet under Cards-programmet. Næsten halvdelen af det samlede beløb går til aktioner såsom styrkelse af retsvæsenet, hjælp til integreret grænsekontrol så vel som til offentlig orden, asyl, emigration og organiseret kriminalitet.

Desuden bistår det regionale CARDS-program hele regionen inden for integreret grænsekontrol, stabilisering af demokratiet, opbygning af institutioner og regional infrastruktur med en finansiel tildeling på 80 mio. EUR for perioden 2002-2004.

Problemet med illegal indvandring rejses også i flere politiske fora. Det vil også blive drøftet i forbindelse med de kommende forhandlinger om stabiliserings- og associeringsaftalen (SAA) mellem EU og Albanien.

Kommissionen blev i øvrigt den 28. november 2002 formelt bemyndiget af Rådet (Justits- og indenrigsministrene) til at forhandle om en aftale om tilbagetagelse af illegale indvandrere mellem EU og Albanien. Når denne tilbagetagelsesaftale er indgået, vil den bidrage til mere effektivt at bekæmpe illegal indvandring fra Albanien og fremme den økonomiske velstand i det pågældende område og således bidrage til at afhjælpe de underliggende årsager til den illegale indvandring.